ออกเงินกู้ซื้อบ้าน1.5ล.
ธอส.เตรียมเงินล็อตแรก 8,000 ล้านบาท ปล่อยกู้ผู้มีรายได้น้อย ซื้อบ้านไม่เกิน 1.5 ล้านบาท/ราย
27 มี.ค. 2558

ธอส.เตรียมเงินล็อตแรก 8,000 ล้านบาท ปล่อยกู้ผู้มีรายได้น้อย ซื้อบ้านไม่เกิน 1.5 ล้านบาท/ราย
นางอังคณา ปิลันธน์โอวาท ไชยมนัส กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ได้เตรียมวงเงิน 8,000 ล้านบาทจัดทำโครงการบ้าน ธอส. เพื่อสานรัก ปี 2558 เน้นกลุ่มที่มีรายได้สุทธิไม่เกิน 1.5 หมื่นบาท/เดือน วงเงินให้กู้สูงสุดไม่เกิน 1.5 ล้านบาท เพื่อสนับสนุนนโยบายรัฐบาลที่ต้องการลดความเหลื่อมล้ำให้กับประชาชน
ทั้งนี้ อัตราดอกเบี้ยต่อปีสำหรับประชาชนทั่วไป ปีแรกจะอยู่ที่ 3.5% ปีที่ 2 คิดอัตราดอกเบี้ย 4.25% ปีที่ 3 จนถึงตลอดอายุสัญญากู้
กรณีลูกค้ารายย่อยทั่วไป คิดอัตราดอกเบี้ยเงินกู้ลูกค้ารายย่อยชั้นดี (เอ็มอาร์อาร์) ลบ 0.75% ต่อปีกรณีลูกค้าสวัสดิการ อัตราดอกเบี้ยเอ็มอาร์อาร์ลบ 1% ต่อปี (ปัจจุบันอัตราดอกเบี้ยเอ็มอาร์อาร์ของ ธอส.เท่ากับ 6.85% ต่อปี) วัตถุประสงค์ให้กู้เพื่อซื้อ ปลูกสร้าง ต่อเติม ขยาย หรือซ่อมแซมอาคาร ผ่อนชำระได้นานสูงสุดถึง 30 ปี ยื่นคำขอกู้และทำนิติกรรมภายในวันที่ 30 ธ.ค. 2558
“เชื่อว่าโครงการดังกล่าวจะช่วยสร้างโอกาสให้ประชาชนผู้มีรายได้น้อย สามารถมีบ้านเป็นของตนเองได้ ซึ่งจะช่วยลดความเหลื่อมล้ำด้านที่อยู่อาศัยให้กับประชาชนตามนโยบายรัฐบาลได้อย่างแน่นอน โดยธนาคารได้จัดทำขึ้นเพื่อรองรับความต้องการของประชาชนผู้มีรายได้น้อย” นางอังคณา กล่าว
กรณีขอกู้วงเงิน 9 แสน-1.5 ล้านบาท อัตราเริ่มต้นผ่อนชำระเงินงวดปีแรกประมาณ 4,600-7,700 บาท/เดือนเท่านั้น ซึ่งถือเป็นเงินงวดค่าบ้านระดับที่ลูกค้าประชาชนผู้มีรายได้น้อยสามารถผ่อนชำระได้ และมีเงินเพียงพอไปใช้จ่ายในการดำรงชีวิตประจำวันได้อีกด้วย
นางอังคณา กล่าวเพิ่มเติมว่า โครงการดังกล่าวถือเป็น 1 ใน 5 มาตรการลดความเหลื่อมล้ำตามนโยบายของรัฐบาล ที่ธนาคารจัดทำขึ้นภายใต้กรอบวงเงินรวม 2.55 หมื่นล้านบาท และยังเป็นส่วนหนึ่งในการผลักดันให้ธนาคารสามารถปล่อยสินเชื่อใหม่ในปี 2558 ได้ตามเป้าหมาย 1.49 แสนล้านบาท ซึ่งจะเปิดโครงการให้ลูกค้ากู้ได้ในเร็วๆ นี้
สำหรับยอดปล่อยกู้ 2 เดือนแรกของปี 2558 นี้ ธนาคารสามารถปล่อยสินเชื่อได้แล้ว 1.86 หมื่นล้านบาท เพิ่มขึ้นจากช่วงเดียวกันของปีก่อน 13.51% โดยความต้องการสินเชื่อเพื่อที่อยู่อาศัยยังมีอยู่อย่างต่อเนื่อง